MENA ปลื้ม! กระแสจอง IPO คึกคัก ลุยเทรด SET 7 ก.ค.นี้
MENA เผยกระแสตอบรับหุ้น IPO คึกคัก พร้อมปักหมุดเทรด SET วันที่ 7 ก.ค.นี้
29 มิ.ย. 2564

นางสุวรรณา ขจรวุฒิเดช ประธานบริหาร บริษัท มีนาทรานสปอร์ต จำกัด (มหาชน) หรือ MENA เปิดเผยว่า บริษัทได้เปิดจองซื้อหุ้นไอพีโอ จำนวน 184 ล้านหุ้น เมื่อวันที่ 29 มิ.ย.64 พบว่ามีกระแสตอบรับที่ดีมาก โดย MENA เตรียมเข้าซื้อขายในตลาดหลักทรัพย์แห่งประเทศไทย (SET) วันที่ 7 ก.ค.นี้
ด้าน นางยอดฤดี สันตติกุล รองกรรมการผู้อำนวยการหัวหน้าสายงานตลาดทุน บล. เอเซีย พลัส ในฐานะแกนนำการจัดจำหน่าย เปิดเผยว่า ผลตอบรับจากนักลงทุนที่ล้นหลามคาดมาจากการกำหนดราคา IPO ที่ 1.20 บ./หุ้น เป็นระดับราคาที่เหมาสม และน่าสนใจ ด้วยความสามารถในการเติบโต และจุดแข็งของ MENA เป็นผู้เชี่ยวชาญในการให้บริการขนส่งด้วยรถมิกเซอร์ และรถเทรลเลอร์ ที่มีการบริหารจัดการดีเยี่ยม แม้ในสถานการณ์โควิด มาตรการรัฐประกาศปิดแคมป์ก่อสร้างในพื้นที่สีแดง แต่ MENA ยังมีงานขนส่งในพื้นที่อื่นๆ และคาดความต้องการจะกลับมาทวีคูณเมื่อสถานการณ์คลี่คลาย
อีกทั้งขณะนี้กำลังมีการซุ่มเจรจากับลูกค้ารายใหม่กลุ่มสินค้าเฉพาะทาง และสินค้าอุปโภค บริโภค เข้ามาเสริมแกร่งธุรกิจขนส่ง คาดเห็นความคืบหน้าในไตรมาส 4/64 ปีนี้ และแผนเจรจาพันธมิตรเข้ามาต่อยอดการเติบโตสอดคล้องกับแผนระดมทุนตามโครงการในอนาคตที่วางไว้ จะเป็นอีกไฮไลท์ที่น่าสนใจสำหรับนักลงทุนที่กำลังมองหาอีกหนึ่งหุ้นโลจิสติกส์ที่อยู่ในกระแสการเติบโต